דוד סער סלמה

דוד סער סלמה (נולד ב-4 במרץ 1969) הוא קצין בצה"ל בדרגת אלוף, מפקד חיל הים. קודם לכן שימש ראש מטה חיל הים, סגן מפקד מפקדת העומק, מפקד בסיס חיפה, מפקד שייטת ספינות הטילים, מפקד בסיס אשדוד ומפקד בסיס אילת.

ביוגרפיה 
סלמה נולד וגדל בעתלית והתחנך בבית הספר היסודי בישוב. בנעוריו החל את לימודיו בפנימייה הצבאית לפיקוד בחיפה שליד ביה"ס הריאלי העברי, ובסוף כיתה י' המשיך בבית הספר הריאלי שבחיפה. התגייס לצה"ל בשנת 1987, והתנדב לשייטת 13. השלים את הכשרת מסלול הלוחם בשייטת, ויצא לקורס קציני חי"ר. בסיום הקורס שב לשייטת ומונה למפקד צוות, והשתתף בלחימה בדרום לבנון ובאיו"ש. לאחר מכן מונה למפקד יחידת לוחמים בשייטת. בהמשך שירת כקצין אג"ם של השייטת. לאחר מכן היה מדריך ראשי בשייטת 13. עבר קורס חובלים ובסיומו יצא ללימודים במכללת המלחמה של צי ארצות הברית. בחזרתו סיים את ההכשרה בבית הספר לפיקוד ימי ושירת כקצין מחלקה בסטי"ל. לאחר מכן מונה למפקד אח"י יפו.

בשנת 2002, לאחר לימודים אקדמיים, הועלה לדרגת סא"ל ומונה למפקד פלגה 916. בשנים 2006–2007 שירת כראש ענף שטח במחלקת תורה והדרכה של חיל הים. בשנים 2007–2008 שירת כמפקד פלגה 31 בשייטת ספינות הטילים. באוגוסט 2008 מונה למפקד בסיס אילת, תפקיד בו שירת עד פברואר 2010. תקופתו הייתה רוויה בפעילות מבצעית בים סוף. בפברואר 2010 הועלה לדרגת אל"ם ומונה למפקד בסיס אשדוד, והוביל את הלחימה בגזרת רצועת עזה תוך שיתוף פעולה עם פיקוד הדרום. בתפקיד זה שירת עד אוגוסט 2011. בשנים 2011–2013 שירת כמפקד שייטת ספינות הטילים. לאחר מכן היה חניך במכללה לביטחון לאומי במחזור מ"א (2014-2013).

ב-7 באוגוסט 2014 הועלה לדרגת תא"ל ומונה למפקד בסיס חיפה, ושימש בתפקיד עד 16 באוגוסט 2017. בשנים 2017–2019 שירת כסגן מפקד מפקדת העומק. ב-15 במרץ 2019 מונה לראש מטה חיל הים, ומילא את תפקידו עד אוגוסט 2021. ב-1 בספטמבר 2021 הועלה לדרגת אלוף ולמחרת נכנס לתפקידו כמפקד חיל הים.

ב-7 באוקטובר 2023 פתח חמאס במתקפת הפתע על ישראל, שבה נהרגו מאות חיילים ואזרחים ישראלים. חיל הים בלם המחבלים שניסו לחדור לישראל דרך הים, לוחמי שייטת 13 השתתפו בלחימה היבשתית במחבלים שחדרו לישראל, והחיל השתתף בתקיפה ברצועת עזה במלחמת חרבות ברזל.

חיים אישיים 
סלמה נשוי לדפנה ואב לשלוש. בעל תואר ראשון במנהל עסקים מהמרכז האקדמי רופין, ותואר שני במדעי הרוח מאוניברסיטת חיפה. קיבל מהמרכז האקדמי רופין אות במ"ה (בוגרים מעוררי השראה) לשנת תש"ף, על תרומתו רבת השנים לביטחונה של ישראל.

קישורים חיצוניים 

 
 מתן מלמד, שייטת ספינות הטילים מסכמת שנה, אתר חיל הים, 3 בספטמבר 2013
 חילופי הפיקוד בשייטת 3 דוד סער סלמה נפרד, "בין גלים" ספטמבר 2013, עמ' 46

מפרי עטו:
 
 עליונות ימית: מרכיב הכרחי בלוחמה רב־ממדית, בין הקטבים גיליון 28–30, אוקטובר 2020, עמ' 117–130

הערות שוליים 

לוחמי שייטת 13
מפקדי ספינות טילים
מפקדי בסיס אשדוד
מפקדי שייטת ספינות הטילים
מפקדי בסיס חיפה
ראשי מספן המטה
מפקדי חיל הים הישראלי
אלופי צה"ל
חברי המטה הכללי של צה"ל
בוגרי קורס חובלים
בוגרי המכללה לביטחון לאומי
בוגרי בית הספר הריאלי
בוגרי המרכז האקדמי רופין
בוגרי אוניברסיטת חיפה
עתלית: אישים
ישראלים שנולדו ב-1969